Հենց դրանք էլ խաթարում են մեր ազգային հավաքական հավատքը: Սակայն անաղարտ հավատը բնավ կապ չունի եկեղեցաշինության հետ: Այսօր մեր հասարակության համար մի տեսակ անընկալելի է դարձել այս աղքատ, քաղաքական և տնտեսական մռայլ ներկա և դրանից ածանցյալ ապագա ունեցող երկրում այսքան ճոխ եկեղեցիներ կառուցելը: Եկեղեցիների կառուցման այս մրցավազք-շքահանդեսի մասին բազմիցս է գրվել. հավատացնում եմ՝ շքեղ եկեղեցիների առատությունը բնավ չի նպաստում հավատի զորությանը. չէ՞ որ մեր հայրենակիցների մի մասը հավատի «ծարավը» հագեցնելու համար չէ, որ դառնում է աղանդավոր կամ հարում է այլ դավանանքի, որոնք չունեն եկեղեցու շենք, առավել ևս` ճոխ, այլ սովորական ժողովատեղիներում են հավաքվում, և նրանց հոգևոր հովիվ-եղբայրները կարողանում են իրենց գաղափարների շուրջ հավաքել մոլեռանդության հասնող հավատով մարդկանց: Հանճարեղ Ջիվանին դեռևս 1883-ին է ասել. «Իրանք սնունդ չունին ապրելու համար, հինգ հատ վանք են շինել, խելքի՛ աշեցեք»: